***prijedlog***

Na temelju članka 14. Zakona o proračunu (Narodne novine br. 87/08, 136/12 i 15/15) te članka 33. Statuta Općine Pokupsko (Glasnika Zagrebačke županije 11/13 i 4/18), Općinsko vijeće na svojoj \_\_\_ . sjednici održanoj 2018. godine, donijelo je

**ODLUKU**

**o izvršavanju Proračuna Općine Pokupsko za 2019. godinu**

**I. OPĆE ODREDBE**

**Članak 1.**

Ovom Odlukom uređuje se struktura prihoda i primitaka te rashoda i izdataka Proračuna Općine Pokupsko za 2019. godinu (u daljnjem tekstu: Proračun) i njegovo izvršavanje, opseg zaduživanja i način davanja jamstava, korištenje namjenskih prihoda i primitaka, prava i obveze korisnika proračunskih sredstava te pojedine ovlasti Načelnika i Jedinstvenog Upravnog odjela u izvršavanju Proračuna te druga pitanja u izvršavanju proračuna.

**Članak 2.**

Proračun se sastoji od općeg, posebnog dijela te plana razvojnih programa.

Opći dio Proračuna sastoji se od:

* računa prihoda i rashoda u kojem se iskazuju prihodi i rashodi po ekonomskoj klasifikaciji te prihodi po izvorima financiranja,
* računa financiranja/zaduživanja u kojem se iskazuju primici od financijske imovine i zaduživanja te izdaci za financijsku imovinu i otplatu kredita i zajmova.

Posebni dio Proračuna sastoji se od plana rashoda i izdataka iskazanih po proračunskim klasifikacijama, raspoređenih u programe koji su razrađeni po pojedinim aktivnostima i projektima za tekuću proračunsku godinu sa projekcijama za 2020. i 2021. godinu.

U planu razvojnih programa iskazuju se planirani rashodi proračuna koji izravno doprinose razvoju općine u sljedeće tri godine.

**Članak 3.**

Proračunski korisnik je Općinska knjižnica Pokupsko.

**Članak 4.**

Odlukom ili drugim aktom ne mogu se stvarati obveze na teret Proračuna, ako za njih nisu osigurana sredstva u Proračunu.

Korisnici Proračuna mogu koristiti proračunska sredstva samo za namjene koje su određene Proračunom i to do visine utvrđene u njegovom posebnom dijelu iskazane prema proračunskim klasifikacijama, a po dinamici ostvarenja prihoda Proračuna te prema načelima racionalnog korištenja odobrenih sredstava.

Proračunski korisnik može preuzeti obveze po ugovorima koji zahtijevaju plaćanja u sljedećim godinama uz suglasnost Načelnika.

**II. IZVRŠAVANJE PRORAČUNA**

**Članak 5.**

Proračunski korisnici koriste se proračunskim sredstvima samo za plaćanje već izvršenih isporuka ili usluga.

**Članak 6.**

Proračun Općine se izvršava na temelju usvojenih financijskih planova, a u skladu s njegovom likvidnošću.

Ako prihodi tijekom godine ne pritječu u predviđenoj dinamici, Načelnik može privremeno obustaviti izvršavanje pojedinih rashoda/izdataka kako bi održala uravnoteženost Proračuna.

**Članak 7.**

Raspoloživim novčanim sredstvima na računu Proračuna upravlja Načelnik.

**Članak 8.**

Sredstva za naknade, troškove i druga materijalna prava zaposlenih isplaćivat će se u skladu s Zakonom o radu i u okviru proračunskih mogućnosti.

Ako se proračunski prihodi ne ostvaruju predviđenom dinamikom rashodi za zaposlene imaju prednost u izvršavanju.

**Članak 9.**

Plaćanje predujma moguće je samo iznimno i na temelju prethodne suglasnosti Općinskog načelnika.

**Članak 10.**

Postupak nabave roba, radova i usluga provodi se u skladu sa Zakonom o javnoj nabavi.

**Članak 11.**

Pogrešno ili više uplaćeni prihodi u Proračun vraćaju se uplatitelju na teret tih prihoda.

**Članak 12.**

Proračun Općine izvršava se do 31. prosinca fiskalne godine.

Samo naplaćeni prihodi u fiskalnoj godini jesu prihodi te godine.

**III. ZADUŽIVANJE, TEKUĆE OTPLATE I JAMSTVA**

**Članak 13.**

Načelnik može dati jamstvo za ispunjenje obveza pravnoj osobi u većinskom vlasništvu ili suvlasništvu Općine , čiji je osnivač Općina.

**Članak 14.**

Općina se može dugoročno zaduživati uzimanjem kredita, zajmova i izdavanjem vrijednosnih papira za namjene u uz uvjete u skladu s propisima.

**Članak 15.**

Općina se može kratkoročno zaduživati za premošćivanje jaza nastalog zbog različite dinamike priljeva sredstava i dospijeća obveza, a najduže na rok do 12 mjeseci.

Na temelju odluke Vijeća Općine Pokupsko, pravnoj osobi u većinskom vlasništvu ili suvlasništvu Općine, čiji je osnivač Općina, Općina može dati kratkoročnu pozajmicu na rok od 12 mjeseci.

**Članak 16.**

Mjenice i zadužnice kojima se na teret proračuna stvaraju obveze može izdati samo Načelnik.

**IV. OTPIS, DJELOMIČAN OTPIS, ODGODA I OBROČNO PLAĆANJE DUGA**

**Članak 17.**

Načelnik može na zahtjev dužnika donijeti Odluku o odgodi plaćanja duga ili obročnom plaćanju te Odluku o otpisu ili djelomičnom otpisu duga po pojedinom dužniku, a sukladno zakonskim i podzakonskim propisima.

**V**. **KORIŠTENJE NAMJENSKIH PRIHODA I PRIMITAKA TE VLASTITIH PRIHODA**

**Članak 18.**

Uplaćene i prenesene, a manje planirane pomoći, donacije i prihodi za posebne namjene mogu se izvršavati iznad iznosa utvrđenih u Proračunu, a do visine uplaćenih, odnosno prenesenih sredstava uz prethodnu suglasnost Načelnika.

Uplaćene i prenesene, a neplanirane pomoći, donacije, prihodi za posebne namjene mogu se koristiti prema naknadno utvrđenim aktivnostima i/ili projektima uz prethodnu suglasnost Načelnika.

Uplaćeni i preneseni, a manje planirani vlastiti prihodi mogu se izvršavati iznad iznosa utvrđenih u proračunu, a do visine uplaćenih, odnosno prenesenih sredstava uz prethodnu suglasnost Načelnika.

Uplaćeni i preneseni, a neplanirani vlastiti prihodi mogu se koristiti prema naknadno utvrđenim aktivnostima i/ili projektima u proračunu uz prethodnu suglasnost Načelnika.

**VI. ODGOVORNOST ZA PRORAČUN I NADZOR NAD NJIM**

**Članak 19.**

Jedinstveni Upravni odjel u djelokrugu ovlasti izvršavanja Proračuna odgovoran je za primjenu i provedbu propisa koji se odnose na Proračun, a pravo i odgovornost naredbodavca za izvršavanje Proračuna u cjelini ima Načelnik.

Odgovorna osoba proračunskog korisnika odgovorna je za zakonito i pravilno izvršavanje usvojenih financijskih planova.

Odgovornost za izvršavanje proračuna u smislu odredbe st. 2. i 3. ovog članka podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava te za utvrđivanje prava naplate i izdavanje naloga za naplatu u korist proračunskih sredstava.

**VII. PRIJELAZNE I ZAVRŠNE ODREDBE**

**Članak 20.**

Ova odluka objavit će se u Glasniku Zagrebačke županije , a stupa na snagu 1. siječnja 2019.

Klasa:

Ur.broj:

Pokupsko, \_\_\_\_\_\_\_\_\_\_2018.godine

**PREDSJEDNIK**

**OPĆINSKOG VIJEĆA**

**Stjepan Sučec**